钦定古今图书集成/明伦汇编/官常典/第462卷 > 刘粹
## 钦定古今图书集成/明伦汇编/官常典/第462卷 > 刘粹

按《宋书》本传，“粹字道冲，沛郡萧人也。祖恢，持节监河
中军事，征卤将军。粹家在京口，少有志干，初为州从
事。高祖克京城，参建武军事。从平京邑，转参镇军事。
寻加建武将军、沛郡太守。又领下邳太守。复为车骑
中军参军，从征广固，战功居多。以义功封西安县五
等侯。军还，转中军谘议参军。卢循逼京邑，京口任重”，
太祖时年四岁，高祖使粹奉太祖镇京城。转游击将
军，迁建威将军、江夏相。卫将军。毅，粹族兄也。粹尽心
高祖，不与毅同。高祖欲谋毅，众并疑粹在夏口，高祖
愈信之。及大军至，粹竭其诚力。事平，封滠县男，食邑
五百户。母忧去职。俄而高祖讨司马休之，起粹为宁
朔将军、竟陵太守，统水军入河。明年，进号辅国将军，
迁相国右司马，侍中、中军司马、冠军将军，迁左卫将
军。永初元年，以佐命功，改封建安县侯，食邑千户。二
年，以役使监吏免官。寻督江北、淮南郡事、征卤将军、
广陵太守。三年，以本号督豫司雍并四州、南豫州之
梁郡、弋阳马头三郡诸军事、豫州刺史，领梁郡太守，
镇寿阳，治有政绩。少帝景平二年，谯郡流离六十馀
家，叛没魏赵炅、秦刚等六家悔倍，还投陈留襄邑县
顿谋等村。粹遣将苑纵夫讨叛户不及，因诛杀谋等
三十家，男丁一百三十七人，女弱一百六十二口，收
付作部。粹坐贬，号为宁朔将军。时北魏南寇，粹遣将
军李德元袭许昌，杀伪颍川太守厍龙。于是陈留人
董邈自称“小黄盟主”，斩伪征卤将军、广州刺史司马
世贤，传首京都。太祖即位，遣使持节、督雍、梁、南北秦
四州，荆州之南阳、竟陵、顺阳、襄阳、新野、随六郡诸军
事、征卤将军，领宁蛮校尉、雍州刺史、襄阳新野二郡
太守。在任简役爱民，罢诸沙门二千馀人，以补府史。
元嘉三年，讨谢晦，遣粹弟车骑从事中郎道济、龙骧
将军沈敞之就粹，自陆道向江陵。粹以道济行竟陵
内史，与敞之及南阳太守沈道兴步骑至沙桥，为晦
司马周超所败，士众伤死者过半，降号“宁朔将军。”初，
晦与粹厚善，以粹子旷之为参军。粹受命南讨，一无
所顾，太祖以此嘉之。晦遣送旷之还，粹亦不害也。明
年，粹卒，时年五十三。追赠安北将军，持节、本官如故。
旷之嗣。